b'\n_START_ARTICLE_\nAleksejus Jelisejevas\n_START_SECTION_\nBiografija\n_START_PARAGRAPH_\nT\xc4\x97vas\xc2\xa0\xe2\x80\x93 lietuvis Stanislovas Kuraitis. Jo t\xc4\x97vai po apsigyveno Riazan\xc4\x97s gubernijoje, kur Stanislovas ir gim\xc4\x97. 1934\xc2\xa0m., po S. Kirovo nu\xc5\xbeudymo, Taryb\xc5\xb3 S\xc4\x85jungoje prasid\xc4\x97jo represijos, kuri\xc5\xb3 metu nukent\xc4\x97jo nema\xc5\xbeai TSRS gyvenusi\xc5\xb3 lietuvi\xc5\xb3. Stanislovas Kuraitis buvo nuteistas kaip \xe2\x80\x9eliaudies prie\xc5\xa1as\xe2\x80\x9c ir i\xc5\xa1si\xc5\xb3stas \xc4\xaf lager\xc4\xaf. Jo \xc5\xbemona Valentina buvo priversta i\xc5\xa1siskirti ir susigr\xc4\x85\xc5\xbeinti mergautin\xc4\x99 pavard\xc4\x99 Jelisejeva._NEWLINE_1943\xc2\xa0m. Aleksejus Kuraitis baig\xc4\x97 dvi klases Borovoj\xc4\x97s (rus. \xd0\x91\xd0\xbe\xd1\x80\xd0\xbe\xd0\xb2\xd0\xbe\xd0\xb5, kaz. \xd0\x91\xd1\x83\xd1\x80\xd0\xb0\xd0\xb1\xd0\xb0\xd0\xb9) mieste (Kok\xc4\x8detavo sritis), 1946\xc2\xa0m.\xc2\xa0\xe2\x80\x93 tris klases 4-ojoje gele\xc5\xbeinkelio mokykloje Nem\xc4\x8dinovkoje (Maskvos sritis)._NEWLINE_1950\xc2\xa0m., b\xc5\xabdamas 16\xc2\xa0m., Aleksejus Kuraitis pasikeit\xc4\x97 pavard\xc4\x99 ir tapo Aleksejumi Jelisejevu._NEWLINE_1951\xc2\xa0m. baig\xc4\x97 167-\xc4\x85 vidurin\xc4\x99 mokykl\xc4\x85 Maskvoje._NEWLINE_1951\xe2\x80\x931957\xc2\xa0m. mok\xc4\x97si Maskvos N. Baumano auk\xc5\xa1tojoje technikos mokykloje, gavo in\xc5\xbeinieriaus mechaniko diplom\xc4\x85._NEWLINE_Pagal paskyrim\xc4\x85 dirbo konstruktori\xc5\xb3 biuro OKB-1 (rus. \xd0\x9e\xd0\x9a\xd0\x91-1) laboratorijoje. V\xc4\x97liau \xc5\xa1\xc4\xaf darb\xc4\x85 paliko, nes \xc4\xafstojo \xc4\xaf aspirant\xc5\xabr\xc4\x85 Maskvos fizikos ir technikos institute. Aspirant\xc5\xabr\xc4\x85 baig\xc4\x97 1962\xc2\xa0m. ir gr\xc4\xaf\xc5\xbeo \xc4\xaf darb\xc4\x85 OKB-1 biure. \xc4\x8cia jis dalyvavo projektuojant kosmini\xc5\xb3 laiv\xc5\xb3 valdymo sistemas._NEWLINE_1966\xc2\xa0m. gegu\xc5\xbe\xc4\x97s 23 d. tapo kandidatu \xc4\xaf kosmonautus bandytojus, o 1966\xc2\xa0m. gruod\xc5\xbeio 30 d.\xc2\xa0\xe2\x80\x93 kosmonautu bandytoju._NEWLINE_Kosmonautas buvo rengiamas kaip kosminio laivo \xe2\x80\x9eSojuz\xe2\x80\x9c bortin\xc5\xbeinierius. A. Jelisejevas buvo paskirtas laivo Sojuz-2 nariu. \xc5\xa0is laivas tur\xc4\x97jo startuoti 1967\xc2\xa0m. baland\xc5\xbeio 24 d. ir orbitoje susijungti su anks\xc4\x8diau paleistu laivu Sojuz-1, pereiti \xc4\xaf j\xc4\xaf kartu su tre\xc4\x8diuoju Sojuz-2 \xc4\xafgulos nariu J. Chrunovu, o po to su Sojuz-1 gr\xc4\xaf\xc5\xbeti \xc5\xbdem\xc4\x97n. D\xc4\x97l gedimo laive Sojuz-1 (d\xc4\x97l kurio \xc5\xbeuvo kosmonautas Vladimiras Komarovas) Sojuz-2 startas buvo at\xc5\xa1auktas._NEWLINE_1968\xe2\x80\x931969\xc2\xa0m. \xc4\xaf\xc4\x97jo \xc4\xaf kosmonaut\xc5\xb3 grup\xc4\x99, kuri ruo\xc5\xa1\xc4\x97si vykdyti tarybin\xc4\x99 M\xc4\x97nulio program\xc4\x85\xc2\xa0\xe2\x80\x93 M\xc4\x97nulio apskridimo ir nusileidimo M\xc4\x97nulyje. Ruo\xc5\xa1iantis \xc5\xa1ioms programoms 1968\xc2\xa0m. va\xc5\xbeiavo \xc4\xaf Somal\xc4\xaf steb\xc4\x97ti Pietinio pusrutulio dangaus._NEWLINE_Iki 1968\xc2\xa0m. gruod\xc5\xbeio toliau ruo\xc5\xa1\xc4\x97si programai \xe2\x80\x9eSusijungimas\xe2\x80\x9c (rus. \xd0\xa1\xd1\x82\xd1\x8b\xd0\xba\xd0\xbe\xd0\xb2\xd0\xba\xd0\xb0). Pirmasis jo skrydis \xc4\xafvyko 1969\xc2\xa0m. sausio 15 d. Skryd\xc5\xbeio trukm\xc4\x97 buvo 1 para 23 valandos 45 minut\xc4\x97s 50 sekund\xc5\xbei\xc5\xb3. Ekipa\xc5\xbeai pirm\xc4\x85 kart\xc4\x85 rankiniu b\xc5\xabdu sujung\xc4\x97 pilotuojamus laivus._NEWLINE_Antrasis Jelisejevo skrydis \xc4\xafvyko 1969\xc2\xa0m. spalio 13 d. laivu Sojuz-8. Skrydis baig\xc4\x97si 1969 n. spalio 18 d., jo trukm\xc4\x97 buvo 4 paros 22 valandos 50 minu\xc4\x8di\xc5\xb3 49 sekund\xc4\x97s._NEWLINE_Tre\xc4\x8diasis skrydis, kur Jelisejevas buvo bortin\xc5\xbeinierius, \xc4\xafvyko 1971\xc2\xa0m. baland\xc5\xbeio 22-24 d. laivu Sojuz-10. Pirm\xc4\x85 kart\xc4\x85 kosminis laivas susijung\xc4\x97 su orbitine stotimi Saliut-1, ta\xc4\x8diau kosmonautai pereiti \xc4\xaf stot\xc4\xaf negal\xc4\x97jo, nes sugedo jungimosi agregatas. Skrydis buvo nutrauktas pirma laiko. Skryd\xc5\xbeio trukm\xc4\x97 buvo 1 para 23 valandos 45 minut\xc4\x97s 54 sekund\xc4\x97s._NEWLINE_1973\xc2\xa0m. vasario 16 d. po disertacijos gynimo gavo technikos moksl\xc5\xb3 daktaro laipsn\xc4\xaf._NEWLINE_Nuo 1973\xc2\xa0m. spalio 11 d. \xc4\x97jo komplekso Nr. 0 vadovo pareigas. Nuo 1974\xc2\xa0m. bir\xc5\xbeelio 14 d.\xc2\xa0\xe2\x80\x93 generalinio konstruktoriaus pavaduotojas, komplekso Nr.1 vadovas. Tada vadovavo visiems pilotuojamiems TSRS kosmini\xc5\xb3 laiv\xc5\xb3 skryd\xc5\xbeiams._NEWLINE_Nuo 1986\xc2\xa0m. sausio 2 d. iki 1991\xc2\xa0m. A. Jelisejevas buvo Maskvos Baumano auk\xc5\xa1tosios technikos mokyklos rektorius._NEWLINE_Nuo 1991\xc2\xa0m. spalio 22 d. iki 1996\xc2\xa0m. sausio 31 d. dirbo projekt\xc5\xb3 vadovu kompanijoje RA\xc4\xae \xe2\x80\x9eIBM SSSR\xe2\x80\x9c. Nuo 1997\xc2\xa0m. sausio 3 d.\xc2\xa0\xe2\x80\x93 UAB \xe2\x80\x9eFesto\xe2\x80\x9c prezidentas._NEWLINE_Po to vadovavo Maskvos energetikos instituto padaliniui ir \xe2\x80\x9eFesto\xe2\x80\x9c Rusijos skyriaus \xc5\xa1vietimo paramos fondui._NEWLINE_Gyvena Maskvoje.'